钦定古今图书集成/方舆汇编/职方典/第1445卷 > 《清风馆记》前人
## 钦定古今图书集成/方舆汇编/职方典/第1445卷 > 《清风馆记》前人

邕于粤为雄郡，居上游，而风气文物之盛，俪迹中朝。
然地瘠民犷，语言译鞮，远城府百里，即逋负山谷，若
非声教所及。我新安晖山方翁膺简命来守，迺先之
教化，讲明正学大义，刻《一斋日记》等编，以作率兴士。
故民翕然向风，稍稍若于训谕，而邕大治。盖翁以直
道屡屈于时，既转南曹，则誉望益深。计擢应贰藩臬，
乃拜邕守。时论咸抚惜，而翁则欢然就道。及抵邕，每
图思焦劳，救弊补偏兴革庶务或至不遑启处。夕方
退食，乘休暇命童子伐翳芟，剔荒秽。乃于郡治之北
得隙地闲旷，广不盈亩，而耸然突兀，高阜平丘，龟蹲
蜿蜒。俾艺治之，芟夷之，始见其中石甃土牌，颓然半
蚀。迹苔封蓊蓊，蒨蒨杂于荆莽之中，亦不知其岁
月几何矣。既畴，谘故老相传，以为宋人所筑清风台
旧址，然不可考矣。翁嗟悼良久，遂划然喜曰：“清风吾
故人也。吾馆于斯，舍于斯，则清风与吾当为宾主。而
台之兴复，舍吾将奚适？”乃命工斸竹木治，陶咨构以
成。翁自扁之曰清风馆。夫台则人所林林之地，其为
义广“博，《清风》主人恐不得而专之。谓之馆则旦夕与
聚，作息动静咸于是乎游衍”，是《清风》固可居然得也。
夫清风不能自为宾，得翁之退食从容而飘然徐来，
则其惬情性，和衷素，解愠阜财，豁然物表，以咏以觞，
优游成趣，几不知天地吾身之孰为大小，而何有于
物我形骸行藏失得之横扰哉？盖披吾之襟，即与之
俱忘矣。翁为主于内，清风和于外，是以宠辱弗惊，是
非无伐，循性而行，随寓各适。今日守邕之遐荒绝域，
不啻守州南国之安，他日纡金绯，司将帅，当诸侯之
贵，而翁亦视若固有为也。翁德盛，自然豁达，容物充
裕不校，使人人可亲，粹然有道气象，其获益于清风，
不既多乎？夫风于《易》为巽，巽主德人，故风能悦万物。
然则斯节也，其廉顽立懦之泽，又当在百世之下而
使人兴起。落成翁命楮师墨卿呼余进之曰：“吾与清
风为宾主，然介绍而传命者非子欤？其为我飏言之，
以代我傧相之义。”余谢不敏，敢请于宾，复于主。人皆
曰：“诺。”然后书之。